S-566/2016

Mál þetta, sem dómtekið var í dag, er höfðað með ákæru, útgefinni 23. ágúst 2016, á hendur K-kk-þgf H-kk-þgf E-kk-þgf, kt. 000000-0000, [...], fyrir eftirtalin umferðarlagabrot, með því að hafa á árinu 2016:

Laugardaginn 2. apríl ekið bifreiðinni [...] sviptur ökurétti, undir áhrifum áfengis og óhæfur til að stjórna henni örugglega vegna áhrifa ávana- og fíkniefna (í blóði mældist vínandamagn 0,60 ‰, amfetamín 85 ng/ml og tetrahýdrókannabínól 2,4 ng/ml) austur Bríetartún í Reykjavík, þar sem lögregla hafði afskipti af ákærða.

Telst brot þetta varða við 1., sbr. 2. mgr. 45. gr., 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

Sunnudaginn 10. apríl ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist MDMA 280 ng/ml og tetrahýdrókannabínól 2,5 ng/ml) um Litlatún í Garðabæ, á bifreiðastæði við Hagkaup, þar sem lögregla stöðvaði aksturinn.

Telst brot þetta varða við 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

Laugardaginn 16. júlí ekið bifreiðinni [...] sviptur ökurétti og undir áhrifum áfengis (í blóði mældist vínandamagn 0,51 ‰) um Njarðargötu í Reykjavík, að Freyjugötu, þar sem lögregla stöðvaði aksturinn.

Telst brot þetta varða við 1., sbr. 2. mgr. 45. gr. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar samkvæmt 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Samkvæmt sakavottorði hefur ákærði frá árinu 2000 hlotið sjö refsidóma og tvisvar sinnum gengist undir viðurlög hjá lögreglu fyrir brot gegn almennum hegningarlögum, lögum um ávana- og fíkniefni, umferðarlögum og vopnalögum. Þann 18. september 2007 var hann dæmdur til sektargreiðslu fyrir brot gegn 1. mgr., sbr. 3. mgr. 45. gr. umferðarlaga og jafnframt sviptur ökurétti í 2 ár. Þá gekkst hann undir lögreglustjórasátt 7. janúar 2011 vegna brots gegn 1. mgr., sbr. 2. mgr. 45. gr. a. umferðarlaga og var sviptur ökurétti í 2 ár. Ákærði var dæmdur 25. mars 2011 til 2 ára og 6 mánaða fangelsisrefsingar fyrir brot gegn 4. mgr. 220. gr. og 231. gr., sbr. 20. gr. almennra hegningarlaga. Þá gekkst hann 1. mars 2012 undir lögreglustjórasátt vegna fíkniefnalagabrots. Þann 13. apríl 2012 var hann dæmdur til 30 daga fangelsisrefsingar fyrir brot gegn 48. gr. og 1., sbr. 2. mgr. 45. gr. a. umferðarlaga, auk brots gegn vopnalögum. Loks var hann dæmdur 12. mars 2014 til 16 mánaða fangelsisrefsingar fyrir ítrekuð brot gegn 1. mgr. 45. gr. a og 1. mgr. 48. gr. umferðarlaga, auk brots gegn fíkniefnalögum og þjófnaðarbrots. Með þeim dómi voru dæmdar upp 310 daga eftirstöðvar reynslulausnar sem honum var veitt 26. mars 2013. Þann 19. mars 2015 var ákærða á ný veitt reynslulausn í 12 mánuði á eftirstöðvum 131 dags fangelsisrefsingar. Hefur hann staðist skilorð reynslulausnarinnar. Brot ákærða gegn 45. gr. eða 45. gr. a umferðarlaga er ítrekað fjórða sinni. Þá er brot hans gegn 1. mgr. 48. gr. umferðarlaga ítrekað þriðja sinni. Refsing verður tiltekin eftir reglum 77. gr. almennra hegningarlaga. Þykir refsing ákærða hæfilega ákveðin fangelsi í sex mánuði mánuði.

Ævilöng svipting ökuréttar ákærða er ítrekuð.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef hdl., 102.300 krónur að meðtöldum virðisaukaskatti. Ákærði greiði 342.291 krónu í annan sakarkostnað.

Af hálfu ákæruvaldsins flutti málið H-kvk-nf S-kvk-nf P-kvk-nf aðstoðarsaksóknari.

R-kvk-nf H-kvk-nf héraðsdómari kveður upp dóminn.

Dómsorð:

Ákærði, K-kk-nf H-kk-nf E-kk-nf, sæti fangelsi í sex mánuði.

Ævilöng svipting ökuréttar ákærða er ítrekuð.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef hdl., 102.300 krónur og 342.291 krónu í annan sakarkostnað.

R-kvk-nf H-kvk-nf (sign.)